(13)

Visa informacija, kurią reikia pateikti sutrumpintoje CO formoje, turi būti teisinga ir išsami. Prašoma informacija turi būti pateikta atitinkamame sutrumpintos CO formos skirsnyje. Kiekviena pranešimą pildanti šalis atsako už teikiamos informacijos tikslumą. Visų pirma, reiktų atkreipti dėmesį į tai, kad: (a) pagal Susijungimų reglamento 10 straipsnio 1 dalį ir Įgyvendinimo reglamento 5 straipsnio 2 ir 4 dalis Susijungimų reglamente nustatyti pranešimo terminai nepradedami skaičiuoti tol, kol Komisija negaus visos informacijos, kuri turi būti pateikta pranešime. Šiuo reikalavimu užtikrinama, kad Komisija galėtų įvertinti koncentraciją, apie kurią pranešta, griežtai laikydamasi Susijungimų reglamente nustatytų terminų. Jei pranešimas yra neišsamus, Komisija nedelsdama raštu apie tai praneša pranešančiosioms šalims arba jų atstovams; (b) rengdama (-os) pranešimą, pranešančioji (-iosios) šalis (-ys) turi patikrinti, ar Komisijai teikiamų kontaktinių asmenų vardai ir pavardės, numeriai ir, visų pirma e. pašto adresai, yra tikslūs, aktualūs ir naujausi; (c) vadovaujantis Įgyvendinimo reglamento 5 straipsnio 4 dalimi, neteisinga arba klaidinanti informacija pranešime bus laikoma neišsamia informacija. (d) prašomi kontaktiniai duomenys turi būti pateikti Konkurencijos generalinio direktorato svetainėje nurodytu formatu (16). Siekiant, kad tyrimo procesas vyktų tinkamai, kontaktiniai duomenys turi būti tikslūs. Šiuo tikslu užtikrinkite, kad pateikiami e. pašto adresai būtų asmeniniai ir priskirti konkretiems kontaktiniams asmenims, o ne bendros įmonių pašto dėžutės (pvz., info@, hello@). Komisija gali pripažinti pranešimą neišsamiu dėl netinkamų kontaktinių duomenų; (e) pagal Susijungimų reglamento 14 straipsnio 1 dalies a punktą pranešančiosioms šalims, kurios tyčia ar dėl neatsargumo pateikia neteisingą arba klaidinančią informaciją, gali būti skiriamos baudos, siekiančios 1 % nagrinėjamos įmonės bendrosios apyvartos. Be to, pagal Susijungimų reglamento 6 straipsnio 3 dalies a punktą ir 8 straipsnio 6 dalies a punktą Komisija gali atšaukti savo sprendimą dėl koncentracijos suderinamumo, jeigu jis priimtas remiantis neteisinga informacija, už kurią atsako viena iš koncentracijos šalių; (f) galite raštu kreiptis į Komisiją, prašydami pripažinti pranešimą išsamiu, nepaisant to, kad nepateikta sutrumpintoje CO formoje reikalaujama informacija, jei jūs dėl objektyvių priežasčių neturite informacijos ar jos dalies (pavyzdžiui, todėl, kad informacijos apie tikslinę bendrovę nebuvo įmanoma gauti nepasibaigus ginčijamam viešajam konkursui). Komisija apsvarstys tokį prašymą, jei nurodysite priežastis, kodėl informacijos neturėjote, ir pateiksite geriausius trūkstamų duomenų įverčius, taip pat šių įverčių šaltinius. Jei įmanoma, turėtumėte nurodyti, iš kur Komisija galėtų gauti prašomą informaciją, kurios neturite; (g) pagal įgyvendinimo reglamento 4 straipsnio 2 dalį Komisija gali atleisti nuo pareigos pateikti kokią nors konkrečią informaciją pranešime, jeigu Komisija mano, kad bylai išnagrinėti nebūtina vykdyti tų pareigų ar reikalavimų. Todėl, prieš pateikdami pranešimą, galite pateikti rašytinį prašymą Komisijai atleisti jus nuo įpareigojimo pateikti tam tikrą informaciją, kuri, jūsų manymu, nereikalinga Komisijai nagrinėjant bylą. Tokie prašymai atleisti nuo įpareigojimo pateikti informaciją turėtų būti siunčiami kartu su sutrumpintos formos CO projektu pranešimo iki koncentracijos etape. Prašymai atleisti nuo įpareigojimo pateikti informaciją turėtų būti siunčiami atskiru e. laišku, adresuotu atsakingiems bylą nagrinėjantiems pareigūnams. Komisija apsvarstys prašymus atleisti nuo įpareigojimo pateikti informaciją, jei juose bus pakankamai pagrįsta, kodėl atitinkama informacija nėra būtina bylai nagrinėti. Vadovaujantis Konkurencijos GD „Geriausia EB susijungimų kontrolės procedūrų praktika“, Konkurencijos GD atsakymą dėl prašymo atleisti nuo įpareigojimo pateikti informaciją paprastai pateiktų per penkias darbo dienas. Siekiant išvengti abejonių, turėtumėte atkreipti dėmesį, kad vien tai, jog Komisija galėjo pritarti, kad tam tikra informacija, kurią reikia nurodyti sutrumpintoje CO formoje, nėra būtina pranešimui apie koncentraciją parengti, netrukdo Komisijai prašyti pateikti tą informaciją bet kuriuo metu (prieš pateikiant pranešimą ar po jo pateikimo), pavyzdžiui, pateikiant prašymą pateikti informaciją pagal Susijungimų reglamento 11 straipsnį.